CELEX: 62007TN0243
Language: sl
Date: 2007-07-11 00:00:00
Title: Zadeva T-243/07: Tožba, vložena 11. julija 2007 – Republika Poljska proti Komisiji Evropskih skupnosti

8.9.2007   
            
            
               SL
            
            
               Uradni list Evropske unije
            
            
               C 211/45
            
         Tožba, vložena 11. julija 2007 – Republika Poljska proti Komisiji Evropskih skupnosti
   (Zadeva T-243/07)
   (2007/C 211/84)
   Jezik postopka: poljščina
   Stranke
   
      Tožeča stranka: Republika Poljska (zastopnik: E. Ośniecka-Tamecka)
   
      Tožena stranka: Komisija Evropskih skupnosti
   Predlogi tožeče stranke
   
               —
            
            
               Odločba Komisije C 2007/361/ES z dne 4. maja 2007 o določitvi presežnih zalog kmetijskih proizvodov razen sladkorja in finančnih posledicah njihove odprave v zvezi s pristopom Češke, Estonije, Cipra, Latvije, Litve, Madžarske, Malte, Poljske, Slovenije in Slovaške (notificirano pod dokumentarno številko C(2007) 1979) (1) naj se razglasi za nično v delu, ki zadeva Republiko Poljsko;
            
         
               —
            
            
               Komisiji naj se naložijo stroški.
            
         Tožbeni razlogi in bistvene trditve
   V izpodbijani odločbi je bila določena količina kmetijskih proizvodov, ki je bila na Poljskem na dan pristopa k Evropski uniji v prostem prometu in je po mnenju Komisije presegala običajni prenos zalog teh proizvodov, in Poljski naloženi „stroški odprave teh količin“.
   Tožeča stranka svojo tožbo za razglasitev ničnosti izpodbijane odločbe utemeljuje z dvema tožbenima razlogoma: kršitev Priloge IV, Poglavje 4, točka 4, k Aktu o pristopu (2) zaradi neobstoječe pristojnosti Komisije za izdajo izpodbijane odločbe in kršitev načela sorazmernosti.
   Tožeča stranka v obrazložitev prvega tožbenega razloga navaja, da naj bi Komisija pri izdaji izpodbijane odločbe prekoračila pristojnost iz Priloge IV, Poglavje 4, točka 4, Akta o pristopu, ker naj bi odločba z uvedbo denarnih kazni, ki v Aktu o pristopu niso bile predvidene, spreminjala dogovore, sklenjene v tem aktu. Poleg tega naj bi bila izpodbijana odločba nezdružljiva z načelom iz Akta o pristopu, v skladu s katerim države članice poskrbijo za to, da se dejansko odpravijo presežne količine kmetijskih proizvodov, ki so bile na dan pristopa v prostem prometu.
   Tožeča stranka očitek kršitve načela sorazmernosti utemeljuje s tem, da naj bi si cilji izpodbijane odločbe nasprotovali in naj bi bili pravno na splošno neupravičeni. Poleg tega naj bi bila izpodbijana odločba neprimerno sredstvo za izračun stroškov za odpravo presežnih količin. Odločba naj bi obenem izkazovala bistveno napako pri določanju presežnih količin, ki naj bi bile na Poljskem v prostem prometu, ter naj ne bi upoštevala presežnih količin, ki jih je Poljska odpravila na lastne stroške. Odločba naj bi Poljsko bremenila za stroške odprave prenosa, ki jih v resnici ni nosila Skupnost, in naj bi privedla do neupravičene obogatitve Skupnosti v breme Poljske. Poleg tega izpodbijana odločba po mnenju tožeče stranke ni bila nujno potrebna, saj naj ne bi obstajalo motenje kmetijskega trga po pristopu Poljske k Evropski uniji in je od pristopa minilo mnogo časa. Čeprav naj bi bila izpodbijana odločba oblikovana na podlagi Akta o pristopu, po mnenju tožeče stranke na področju kmetijstva ne izpolnjuje z njim določenih ciljev.
   
      (1)  UL L 138, str. 14.
   
      (2)  Akt o pogojih pristopa Češke republike, Republike Estonije, Republike Ciper, Republike Latvije, Republike Litve, Republike Madžarske, Republike Malte, Republike Poljske, Republike Slovenije in Slovaške republike in prilagoditvah Pogodb, na katerih temelji Evropska unija (UL 2003, L 236, str. 33).